পুরনো রসিকতাটিকেই আবার স্মরণ করা যেতে পারে। ফরাসি প্রধানমন্ত্রীর কাছে একজন জানতে চাইলেন, প্রধানমন্ত্রী কি তাঁর ছেলের কমিউনিস্ট পার্টিতে যোগদানের খবর শুনেছেন ! ফরাসি শাসক বলেছিলেন, তাঁর ছেলের বয়স ২৪ এবং এই বয়সে ছেলে কমিউনিস্ট না-হলে তিনি সন্তানকে ত্যাজ্যপুত্র করে দিতেন। পরে মুচকি হেসে প্রধানমন্ত্রী আরও বলেছিলেন, যদি তাঁর পুত্র ৩৪ বছর বয়সেও কমিউনিস্ট থেকে যায়, তবে তিনি পুত্রকে নিশ্চিত পরিত্যাগ করবেন ! রসিকতাটি বহুতলিক। কিন্তু এর থেকে একটি স্থির উপপাদ্য নিষ্কাশন করা যায়। সেটি হল, বামেদের পরিণতমনস্কতা নিয়ে কটাক্ষ। যিনি ২৪ বছর বয়সে উন্মত্তের মতো কমিউনিস্ট, ৩৪ বছরের মধ্যে তাঁর মননে স্থিতধী প্রত্যয় ও দর্শনের জন্ম ঘটে যায় বলে তিনি নিজের রাজনৈতিক মতাদর্শ সম্পর্কে তলিয়ে ভাবতে পারেন। অন্তত তলিয়ে ভাবা উচিত বলেই মনে করেছিলেন ফরাসি প্রধানমন্ত্রী।
পশ্চিমবঙ্গের বামেরা কোনওদিনই তলিয়ে ভাবতে শেখেনি। ফরাসি প্রধানমন্ত্রী বামপন্থীদের নিয়ে যেমন হাসাহাসি করেছেন, বামপন্থীরাও নিজেদের বরাবর তেমন হাস্যাস্পদ করে তুলেছেন। এ রাজ্যে রাশি-রাশি সাফল্যের হাসি-উচ্ছ্বাসের মধ্যে বাম-রাজনীতির সবচেয়ে বড় ‘ফ্যালাসি’— দ্বিচারিতা। বিপরীতমুখী কর্মের অনুষ্ঠান। তা-ও আবার বস্তাপচা আদর্শের রঙিন জলে চোবানো। ইতিহাস দেখাচ্ছে, সত্যকে বামেরা যতবারই ধরতে যায়, তত্ত্বের নির্মোকটুকু হাতে রয়ে যায়, সত্য যায় পিছলে। অথচ, তত্ত্বমূলক কচকচির উৎসাহে বিন্দুমাত্র ভাটা পড়ে না। বরং দ্বিগুণ উদ্যোগে তারা বিচিত্র নামধারী কমিটি বা সম্মেলন বা মিটিংয়ের মাধ্যমে কৃতকর্মের ও অকৃতভাবনার লেবু কচলে চলে। এবারের পশ্চিমবঙ্গ বিধানসভা ভোটের আগে-পরের ঘটনা একইরকম। তৃণমূলের বিরুদ্ধে লড়ার জন্য কংগ্রেসের সঙ্গে তাদের সন্ধি করতে হয়েছে। কিন্তু এই রাজনৈতিক বন্ধুত্বটা ঠিক কোন কিসিমের, তা তারা নিজেরাই ঠিক করে উঠতে পারেনি। কখনও বলেছে, নির্বাচনী সমঝোতা, কখনও বলেছে যৌথপ্রচার, কখনও জোট ! পলিটব্যুরোর নেতানেত্রীরা বলেছেন, রাজনৈতিক বন্ধুত্ব কিছু নয়, নিছক তৃণমূলস্তরে মানুষের নির্বাচনী মিত্রতা। ভোট-রাজনীতিতে এ রাজ্যে দীর্ঘকাল কংগ্রেস ও বামদল যুযুধান থেকেছে। সেই লড়াইয়ের ইতিহাস মর্মভেদী, রক্তাক্ত, অশ্রুভেজা, আগুনখেকো। এক লহমায় দুই দল যদি নিজস্ব আদর্শ ও চিন্তার ‘লাইন’ থেকে সরে এসে কোনও ‘কমন মিনিমাম প্রোগ্রামে’ শামিল হয়, তবে মানুষের পক্ষে তাদের সেই ‘সত্য’কে সহজে লওয়া বেশ কঠিন হয়ে পড়ে !
ভোটের ফলাফলে পরিষ্কার, শেষ পর্যন্ত তা কঠিনই থেকে গিয়েছে। মানুষ বিভ্রান্ত হয়েছেন। মানুষের একাংশ নিষ্ক্রিয় থেকেছেন। এবং ভোট-রাজনীতিতে বামেদের বিন্দুমাত্র অগ্রগমন ঘটেনি। কিন্তু মুশকিল হল, সেই বিপর্যয়কে টপকে কীভাবে আগামিদিনে মানুষের কাছে যাওয়া যায়, তা না-ভেবে সিপিএম দিল্লিতে ব্যর্থ পর্যালোচনায় মত্ত। নিজেদের মানুষের কাছে মমতা বন্দ্যোপাধ্যায়ের বিকল্প হিসাবে তুলে ধরতে যা যা ভাবা জরুরি, তা না-ভেবে হৃদয় খুঁড়ে শুধু বেদনাই জাগাচ্ছে। বৃদ্ধতন্ত্র থেকে না-বেরোলে নতুন রক্তের সতেজ উন্মাদনা যে বহমান হয় না, তা এতদিনেও বুঝে উঠতে পারল না নীরক্ত বাম-রাজনীতি।